Notícies Divendres 19.12.2014 13:09

La fiscalia es querella contra Francisco Camps per la Fórmula 1

L'acusa de malversació, prevaricació i delicte societari en la compra de l'empresa Valmor per la Generalitat

La fiscalia anticorrupció de València ha presentat una querella contra l'ex-president de la Generalitat i actual diputat a les Corts, Francisco Camps, l'ex-consellera Lola Johnson, i l'ex-pilot Jorge Martínez Aspar per malversació, prevaricació i delicte societari en la compra per la Generalitat de l'empresa Valmor, que va gestionar les primeres edicions Fórmula 1 a València. Així ho han anunciat als mitjans tant el PSPV com EUPV, formacions que varen interposar denúncies a la fiscalia. La querella ha estat presentada al Tribunal Superior de Justícia perquè es dirigeix contra un aforat: Francisco Camps.

La fiscalia ha descartat d'entrada denunciar també el president Alberto Fabra, que és qui va signar l'operació de compra de Valmor, perquè considera que els delictes es van cometre en la negociació i confecció del contracte de compra-venda. Fabra va signar el contracte quan va arribar al govern, però era Camps qui havia negociat i gestionat l'operació.